Man skal som venstremand være meget optimistisk anlagt for at betragte Lars Løkke Rasmussen som det store oppositionspartis ideelle kandidat til at besejre statsminister Mette Frederiksen (S) ved et valg til Folketinget om knap fire år.

Sådan lyder det fra en af dansk politiks mest garvede veteraner på Christiansborg, Socialdemokratiets Mogens Lykketoft, der ved valget grundlovsdag satte et punktum for 38 år som medlem af Folketinget.

Manden, der selv har bestridt en række ministerposter, herunder finansminister, var partiformand i perioden december 2002 til april 2005, hvor han gik af efter at have lidt nederlag ved et valg, hvor han stod over for Venstres Anders Fogh Rasmussen. Med udgangspunkt i sine egne erfaringer med at samle et vingeskudt parti betragter han det åbne opgør, der nu udspiller sig i Venstre.